ለአሥር ቀናት ለሚካሄደው ክብረ በዓል አራት ሚሊዮን ብር ወጪ ይደረጋል ተብሏል
በዳዊት እንደሻውለአሥር ቀናት ‹‹መጪው ዘመን የኢትዮጵያ ከፍታ ነው›› በሚል መሪ ቃል እየተደረገ ያለው ክብረ በዓል፣ እስከ አራት ሚሊዮን ብር ወጪ እንደሚያስፈልገው ተገለጸ፡፡ ወጪው በዋናነት ክብረ በዓሉን ለማዘጋጀት በመንግሥት ኮሙዩኒኬሽን ጉዳዮች ጽሕፈት ቤት አስተባባሪነት የተቋቋመው ኮሚቴ ባደረገው ግምት የተገኘ ነው ተብሏል፡፡መከበር ከጀመረ ቀናትን ያስቆጠረው ይህ ክብረ በዓል ከግለሰቦች በተደረገ የዓይነት ዕገዛና የልማት ድርጅቶች ለማስታወቂያ ከመደቡት ገንዘብ ድጋፍ እየተደረገ እንደሚገኝ፣ የመንግሥት ኮሙዩኒኬሽን ጉዳዮች ጽሕፈት ቤት ኃላፊ ሚኒስትር ነገሪ ሌንጮ (ዶ/ር) ለሪፖርተር ተናግረዋል፡፡ ከመንግሥት በጀት ግን ምንም የሚነካ ነገር የለም ብለዋል፡፡ጽሕፈት ቤቱ ለዚህ ክብረ በዓል ተብሎ በገንዘብና ኢኮኖሚ ትብብር ሚኒስቴር ፈቃድ በተከፈተ የባንክ ሒሳብ የገንዘብ ድጋፎች እየተደረጉ ነው፡፡ እስከ ማክሰኞ ነሐሴ 30 ቀን 2009 ዓ.ም. ድረስ በነበረው መረጃ መሠረት፣ ያስፈልጋል ተብሎ ከተገመተው ገንዘብ አብዛኛው ተሰብስቧል፡፡ ገንዘቡም በዋናነት ከልማት ድርጅቶች የተገኘ ነው፡፡ይህ ክብረ በዓል በዋናነት በሠራዊት መልቲ ሚዲያና በሸዋፈራው መልቲ ሚዲያ ከአራት ወራት በፊት በቀረበ ፕሮፖዛል መሠረት የተዘጋጀ እንደሆነ፣ አቶ ሠራዊት ፍቅሬ ለሪፖርተር ተናግረዋል፡፡በዚህም መሠረት ለአሥር ቀናት የተለያዩ ክብረ በዓላት ስም እየተሰጣቸው የፍቅር ቀን፣ የኢትዮጵያ ቀንና በመሳሰሉት እንዲከበሩ ውሳኔ ላይ ተደርሶ፣ ከሳምንት በፊት በፕሬዚዳንት ሙላት ተሾመ (ዶ/ር) በይፋ ተጀምሯል፡፡ከአራት ወራት በፊት ፕሮፖዛሉ በሁለቱ ድርጅቶች፣ ‹ዳር እስከ ዳር› በሚል ርዕስ ለጽሕፈት ቤቱ ቀርቦ እንዲፀድቅ መደረጉ ታውቋል፡፡ ‹‹በወቅቱ ፕሮፖዛሉ የኢትዮጵያን ሦስተኛው ሚሊኒየም በማስመልከት፣ በአገሪቱ ባላፉት ሁለት ዓመታት የነበሩትን ችግሮች፣ የተለያዩ ተግዳሮቶችና ስኬቶችን ግምት ውስጥ በማስገባት አዘጋጅተናል፤›› ሲሉ አቶ ሠራዊት አስረድተዋል፡፡ከዚህም በመነሳት አዲሱን ዓመት በተስፋና በበጎ ምኞት ለመቀበል ታሳቢ ተደርጎ የቀረበ መሆኑ ተገልጿል፡፡ የመንግሥት ኮሙዩኒኬሽን ጉዳዮች ጽሕፈት ቤት፣ ከመንግሥት ግዢዎችና ንብረት አስተዳደር ኤጀንሲ በተገኘ ፈቃድ መሠረት፣ በቀጥታ ሁለቱ ድርጅቶች በዝግጅቶቹ እንዲሳተፉ መደረጋቸውን አስታውቋል፡፡በአገሪቱ የግዢ አዋጅ መሠረት ስድስት ዓይነት የጨረታ ሥርዓቶች አሉ፡፡ ከእነዚህም ውስጥ የቀጥታ ግዢ አንዱ ነው፡፡ አዋጅ ቁጥር 649/2001 አንቀጽ 52 የመንግሥት የበጀት መሥሪያ ቤቶች በሚያቀርቡት አሳማኝ ምክንያት ኤጀንሲው መሥሪያ ቤቶቹ የቀጥታ ግዢ እንዲያደርጉ ይፈቅዳል፡፡‹‹ይህም ግዢውን በሚያከናውነው መሥሪያ ቤት የበላይ ኃላፊ ታምኖበት ለኤጀንሲው ይቀርባል፤›› ሲሉ፣ የኤጀንሲው የሕዝብ ግንኙነት ኃላፊ አቶ ሰጠኝ ገላን ለሪፖርተር ተናግረዋል፡፡ በዚህም መሠረት ግዢውን መፈጸም ያስፈለገበትን ምክንያት፣ የማቅረቢያ ጊዜና ሁኔታዎችን፣ እንዲሁም ሌሎች ተያያዥ ጉዳዮችን ለግዥ አጄንሲው አቅርቦ ማፀደቅ እንዳለበት አስረድተዋል፡፡በዚህ መሠረት የመንግሥት ኮሙዩኒኬሽን ጉዳዮች ጽሕፈት ቤት ኤጀንሲውን በማስፈቀድ ለሁለቱ ድርጅቶች ሥራውን መስጠቱን የመንግሥት ኮሙዩኒኬሽን ጉዳዮች ጽሕፈት ቤት ኃላፊ ሚኒስትሩ ለሪፖርተር ተናግረዋል፡፡አገልግሎቱን ከሚሰጡት ከሁለቱ ድርጅቶች ጋር በተደረገ ደርድር ለእያንዳንዳቸው እስከ 500 ሺሕ ብር እንደሚከፈል አቶ ሠራዊት ተናግረዋል፡፡ ይህ ገንዘብ እስካሁን ለሁለቱም ድርጅቶች አልተከፈለም ያሉት አቶ ሠራዊት፣ በአሁኑ ጊዜ በእሳቸው ሥር ብቻ 50 ያህል ሠራተኞችን አሰማርተው በክብረ በዓሉ ዝግጅቶች እየተሳተፉ መሆናቸውን አስረድተዋል፡፡እስከ መስከረም 1 ቀን 2010 ዓ.ም. ዋዜማ ድረስ የሚከናወነው ይኼ ክብረ በዓል፣ በተለያዩ ዝግጅቶች በሚሊኒየም አዳራሽ በሚደረግ የመዝጊያ ፕሮግራም ይጠናቀቃል ተብሏል፡፡ የዚህ ክብረ በዓል ዋና ዓላማ ላለፉት አሥር ዓመታት እንደ አገር የተለፋበትን ጉዞ መለስ ብሎ ለመቃኘት፣ በዚህም የጎደሉትንና የተገኙትን ስኬቶች ለመገንዘብና ለመጪው አዲስ ዓመት የተሻለ ስኬት ለመትጋት በአዲስ መንፈስ ለመነሳሳት መሆኑን፣ የመንግሥት ኮሙዩኒኬሽን ጉዳዮች ጽሕፈት ቤት አስታውቋል፡፡     